## Rješenje Ustavnog suda Republike Hrvatske broj: U-I-2777/2004 od 8. studenoga 2005.

### NN 138/2005 (23.11.2005.), Rješenje Ustavnog suda Republike Hrvatske broj: U-I-2777/2004 od 8. studenoga 2005.

# USTAVNI SUD REPUBLIKE HRVATSKE

**2626**

Ustavni sud Republike Hrvatske, u sastavu Petar Klarić, predsjednik Suda, te suci Marijan Hranjski, Mario Kos, Ivan Matija, Ivan Mrkonjić,
Jasna Omejec, Željko Potočnjak,
Agata Račan, Emilija Rajić, Smiljko
Sokol, Nevenka Šernhorst, Vice Vukojević i Milan Vuković, odlučujući o prijedlogu za pokretanje postupka za
ocjenu suglasnosti zakona s Ustavom, na sjednici održanoj dana 8. studenoga
2005. godine, donio je

## RJEŠENJE

I. Ne prihvaća se prijedlog za pokretanje postupka
za ocjenu suglasnosti s Ustavom članka 1. Zakona o izmjenama i dopunama Zakona
o komunalnom gospodarstvu (»Narodne novine«, broj 82/04.) u dijelu kojim se
mijenja članak 3. stavak 1. točka 9. i stavak 10. podstavak 2. Zakona o
komunalnom gospodarstvu (»Narodne novine«, broj 36/95., 70/97., 128/99.,
57/00., 129/00., 59/01. i 26/03. – pročišćeni tekst).

II. Ovo rješenje objavit će se u »Narodnim
novinama«.

```
Obrazloženje
```

```

```

1. Udruga pogrebnih tvrtki iz Zagreba, koju zastupa
glavni koordinator Damir Sapanjoš, a koje zastupa
odvjetnica Sanja Godek-Glavina (u daljnjem tekstu: predlagateljica) podnijela je prijedlog za pokretanje
postupka za ocjenu suglasnosti s Ustavom članka 1. Zakona o izmjenama i
dopunama Zakona o komunalnom gospodarstvu (»Narodne novine«, broj 82/04., u
daljnjem tekstu: Zakon o izmjenama ZOKG) – u dijelu kojim se mijenja članak 3.
stavak 1. točka 9. i stavak 10. podstavak 2. Zakona o komunalnom gospodarstvu
(»Narodne novine«, broj 36/95., 70/97., 128/99., 57/00., 129/00., 59/01. i
26/03. – pročišćeni tekst, u daljnjem tekstu: ZOKG).

Osporene odredbe članka 1. u dijelu koji se
osporava glase:

Dosadašnja točka 11. koja postaje točka 9.
mijenja se i glasi:

»Održavanje groblja i krematorija i prijevoz
pokojnika.«

U dosadašnjem stavku 12. koji postaje stavak 10.

Podstavak 2. mijenja se i glasi:

»Pod prijevozom pokojnika razumijeva se
preuzimanje i prijevoz umrle osobe od mjesta smrti do mrtvačnice na groblju ili
krematoriju.«

2. Predlagateljica
smatra da su osporene odredbe suprotne člancima 5., 49. i 54. Ustava iz
sljedećih razloga:

Prema osporenim odredbama komunalna poduzeća
mogu se baviti istim onim djelatnostima koje obavljaju pravne osobe
registrirane za tu djelatnost (koje predlagateljica
naziva »pogrebne tvrtke«). Osporene odredbe propisuju prijevoz pokojnika
komunalnom djelatnosti, dok je do stupanja na snagu Zakona o izmjenama ZOKG ta
djelatnost bila isključivo gospodarska. U prijedlogu se, nadalje, navodi da
zbog izmijenjenog položaja na tržištu »pogrebne tvrtke« ne mogu ravnopravno
sudjelovati u tržišnom natjecanju za obavljanje te djelatnosti s komunalnim
poduzećima, jer »komunalna poduzeća u vlasništvu jedinica lokalne samouprave
mogu biti sufinancirana iz proračuna (...) te im taj financijski položaj
omogućuje da formiraju cijene pogrebnih usluga tako da su one niže od cijena
konkurenata«. Predlagateljica smatra da su zbog
navedenih razloga komunalna poduzeća njima nelojalna konkurencija, te da stoga
imaju »monopol na tržištu«.

3. Na temelju članaka 25. i 42. stavka 1.
Ustavnog zakona o Ustavnom sudu Republike Hrvatske (»Narodne novine«, broj
99/99., 29/02. i 49/02. – pročišćeni tekst, u daljnjem tekstu: Ustavni zakon),
od Ministarstva zaštite okoliša, prostornog uređenja i graditeljstva Republike Hrvatske
zatraženo je očitovanja o prijedlogu.

*Prijedlog
nije osnovan.*

4. Razmatrajući navode prijedloga kao i osporene
odredbe Zakona o izmjenama ZOKG Ustavni sud ukazuje na odredbu članka 134.
Ustava koja propisuje:

Jedinice lokalne samouprave obavljaju poslove iz
lokalnog djelokruga kojima se neposredno ostvaruju potrebe građana, a osobito
poslove koji se odnose na (...) komunalne djelatnosti (...)

Poslovi lokalnog (...) djelokruga uređuju se
zakonom. Prilikom dodjeljivanja tih poslova prednost će imati ona tijela koja
su najbliža građanima.

Prilikom određivanja djelokruga jedinica lokalne
(....) samouprave mora se voditi računa o širini i prirodi poslova i o
zahtjevima učinkovitosti i ekonomičnosti.

5. Zakonom o komunalnom gospodarstvu određuju se
komunalne djelatnosti i način njihova obavljanja.

Odredba članka 1. stavka 2. propisuje:

Pod komunalnim gospodarstvom u smislu ovoga
Zakona razumijeva se obavljanje komunalnih djelatnosti, a naročito pružanje
komunalnih usluga od interesa za fizičke i pravne osobe, te financiranje
građenja i održavanje objekata i uređaja komunalne infrastrukture kao
cjelovitog sustava na području općina, gradova i Grada Zagreba kao i županija
kada je to određeno ovim Zakonom.

Odredba članka 2. propisuje:

(1) Komunalne djelatnosti obavljaju se kao javna
služba.

(2) Jedinice lokalne samouprave te pravne i
fizičke osobe koje obavljaju komunalne djelatnosti obvezne su na temelju ovoga
Zakona i posebnih propisa:

– osigurati trajno i kvalitetno obavljanje
komunalnih djelatnosti,

– osigurati održavanje komunalnih objekata i
uređaja u stanju funkcionalne sposobnosti,

– osigurati obavljanje komunalnih djelatnosti na
načelima održivog razvoja,

– osigurati javnost rada.

6. Prema osporenoj zakonskoj odredbi djelatnost
prijevoza pokojnika u smislu ZOKG je komunalna djelatnost i obavlja se kao
javna služba.

Odredbom članka 4. stavka 1. ZOKG propisano je
da komunalne djelatnosti mogu obavljati, u skladu s odredbama tog Zakona, trgovačko
društvo i javne ustanove, koje osniva jedinica lokalne samouprave, služba –
vlastiti pogon, koju osniva jedinica lokalne samouprave te pravna i fizička
osoba na temelju ugovora o koncesiji.

Osporenom odredbom izmijenjen je članak 3. ZOKG
u točki 11. i u podstavku 12. tako da se pod pojmom održavanja groblja i
krematorija smatra, uz ostalo, i ukop i kremiranje pokojnika, a da se prijevoz
pokojnika odnosi i na preuzimanje i prijevoz umrle osobe od mjesta smrti do
mrtvačnice na groblju ili krematoriju. Opremanje umrle osobe, nakon stupanja na
snagu osporenih odredbi, više nije komunalna djelatnost.

7. Ustavni sud napominje da Hrvatski sabor na
temelju članka 2. stavka 4. alineje 1. Ustava ima ovlast samostalno odlučivati
o uređivanju gospodarskih, pravnih i političkih odnosa u Republici Hrvatskoj.

Navedena ustavna odredba ovlašćuje zakonodavca
da mijenja i dopunjuje već postojeće odnose i prava u ovisnosti o različitim
okolnostima, kao što su primjerice uvođenje novih izmjena ili drugačije
uređenje postojećih načina i uvjeta obavljanja neke djelatnosti, kao i
određivanje pravnog položaja neke djelatnosti.

U tom smislu Ustavni sud ocjenjuje da je
osporene zakonske odredbe zakonodavac donio unutar ovlasti utvrđene Ustavom.

8. Po ocjeni Ustavnog suda, zakonodavac je
prilikom uređivanja prijevoza umrle osobe od mjesta smrti do mrtvačnice na
groblju ili krematoriju kao komunalne djelatnosti polazio od članka 134.
Ustava, imajući u vidu poseban javni interes vezan uz njegovo obavljanje.

Nesporno je, naime, da zakonodavac ima pravo tu
djelatnost proglasiti komunalnom
djelatnošću. Također je nesporno da je njezino proglašenje komunalnom
djelatnošću dovelo do nužnosti promjene dotadašnjih pravila za njezino
obavljanje, s obzirom da se svaka komunalna djelatnost mora obavljati prema
pravilima koja vrijede za javne službe.

Nadalje je nesporno da su, nakon zakonskog
proglašenja prijevoza umrle osobe od mjesta smrti do mrtvačnice na groblju ili
krematoriju komunalnom djelatnošću, jedinice lokalne samouprave ovlaštene autonomno
odlučiti, u skladu s ustavnim i zakonskim ovlastima, kome će povjeriti
obavljanje navedene komunalne djelatnosti u skladu s člankom 4. stavkom 1.
ZOKG-a, vodeći pri tome računa o zahtjevima učinkovitosti i ekonomičnosti, s
jedne strane, ali i o ostvarenju javnog interesa, utjelovljenog u svakoj javnoj
službi, s druge strane.

Prema tome, zbog specifičnih uvjeta koji su
vezani uz njezinu narav i njezino svojstvo javne službe, komunalna djelatnost
vezana uz prijevoz umrle osobe, uključujući njezin prijevoz od mjesta smrti do
mrtvačnice na groblju ili krematoriju, ne može se razmatrati isključivo sa
stajališta poduzetničkih i tržišnih sloboda u smislu članka 49. Ustava, kao što
to pogrešno smatra predlagateljica.

Ustavni sud u tom smislu ocjenjuje neosnovanim i
predlagateljičine navode o nesuglasnosti osporene
zakonske odredbe s odredbama članka 54. Ustava, koje jamče pravo na rad i
slobodu rada. Očito je, naime, da proglašenjem prijevoza umrle osobe od mjesta
smrti do mrtvačnice na groblju ili krematoriju komunalnom djelatnošću,
zakonodavac nikome nije uskratio pravo na rad niti je ukinuo slobodu rada.

9. Konačno, predlagateljičine
navode o nejednakom položaju na tržištu »pogrebnih tvrtki« u odnosu na položaj
trgovačkog društva i javne ustanove i vlastitog pogona, koje osniva jedinica
lokalne samouprave za obavljanje te djelatnosti, Ustavni sud ne može prihvatiti
kao ustavnopravno relevantne. Promjena pravne naravi određene djelatnosti (u
konkretnom slučaju: proglašenje jedne dotada gospodarske djelatnosti komunalnom
djelatnošću) nužno zahtijeva prilagodbu novim uvjetima poslovanja svih
subjekata koji se tom djelatnošću bave.

Prema tome, izmijenjeni položaj gospodarskih
subjekata pri obavljanju te djelatnosti nakon stupanja na snagu osporenih
zakonskih odredbi, a na koji predlagateljica ukazuje
ne može biti razlog zbog kojeg bi se osporene zakonske odredbe mogle proglasiti nesuglasnim s Ustavom, osobito imaju li se
u vidu sadržaj i narav same djelatnosti koja je predmet ovog ustavnosudskog
postupka, ali i javni interes koji se uz nju vezuje.

10. Stoga je, na temelju odredbe članka 43.
stavka 1. Ustavnog zakona, riješeno kao u izreci rješenja (točka I.).

11. Objava rješenja (točka II. izreke) temelji
se na članku 29. Ustavnog zakona.

Broj: U-I-2777/2004

Zagreb, 8. studenoga 2005.

USTAVNI SUD REPUBLIKE HRVATSKE

Predsjednik Suda

**dr****. sc. Petar Klarić**, v. r.

Rješenje, NN 138/2005-2626